Cuneiform Tablet Kt 94/k 917 (AKT 6a 110)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na ší-ip-ri ša a-lim{ki} ù kà-ri-im kà-ni-iš ṣa-ḫe-er-GAL qí-bi-ma um-ma ša-lim-a-šùr-ma bé-lu-a a-tù-nu ṭup-pá-am ša kà-ri-im bu-ru-uš-ḫa-dim ṣa-ḫe-er GAL ù ṭup-pá-am ša ú-ší-na-lam DUB.SAR ša kà-ri-im bu-ru-uš-ḫa-dim DUMU i-ba-a ù ṣú-ḫa-ru-um ša ú-ší-na-lam a-na kà-ri-im kà-ni-iš ṣa-ḫe-er GAL a-šu-mì a-bu-ša-lim ÌR ub-lu-nim-ma um-ma šu-nu-ma 16 li-me 40 ma-na URUDU ší-im SÍG.ḪI.A a-bu-ša-lim ÌR a-na ú-ší-na-lam ḫa-bu-ul 30 li-me URUDU ša nam-e-dim ša e-kál-lim ḫa-bu-lu ú-ší-na-lam ú-ṣa-li-im um-ma šu-nu-ma a-bu-ša-lim li-li-kam šu-ma a-bu-ša-lim lá-šu be-el-šu li-li-kam a-na-kam a-na na-áp-ša-tí-ni ù KÙ.BABBAR-áp <gap> a-bu-ša-lim ni-ša-ḫu-ut ší-ip-ru ša a-lim ku-lu-šu-nu-ma ù kà-ru-um kà-ni-iš ṣa-ḫe-er GAL ṭup-pí iš-ta-me-ú-ma um-ma a-tù-nu-ma a-li-ik-ma ú-ší-na-lam tù-ṭá-áb a qá-tí ili₅-ba-ni ḫu-ra-ṣa-num DUB.SAR ša kà-ri-im bu-ru-uš-ḫa-dim ú ṣú-ḫa-ri-im ša ú-ší-na-lam qá-du-um lu-qú-tí-a ša iš-tù a-lim{ki} e-li-a-ni-ni ta-dí-na-ni-ma um-ma a-tù-nu-ma a-li-ik ú-ší-na-lam ṭá-ib iš-tù ší-im SÍG.ḪI.A 15 li-me URUDU a-na ú-ší-na-lam áš-qú-lu-ma ú-ša-bi-ú-šu i-tù-ur-ma a-na tí-ri e-kál-lim a-na 40 ma-na KÙ.BABBAR a ḫu-bu-ul a-bu-ša-lim-ma i-ta-ad-na-ni um-ma a-na-ku-ma ku-a-tí lu uš-ta-bi₄-ma i-ṣú-ra-tum i-a-a-tum lu i-na lu-qú-tí-a-ma i-ta-dí-in i-ṣú-ra-tim ša ta-dí-na-ni-ni le-qé-ší-na-ma a-šar li-bi-kà dí-ší-na mì-šu-um a-na ša-kà-na-ki-kà <gap> ta-dá-na-ni um-ma šu-ut-ma i-ṣú-ra-tí-kà ú-lá a-lá-qé ú a-na ša-kà-na-ki 40 ma-na KÙ.BABBAR a-ta-ma ta-ša-qal IGI ší-ip-ri-ku-nu ù kà-ri-im bu-ru-uš-ḫa-dum ṣa-ḫe-er GAL a-wa-tám a-ni-tám a-na ú-ší-na-lam aq-bi₄-ma ù-lá i-mu-a be-lu-a a-tù-nu lá ša ki tum i-<gap> <gap> ra-ni ṭup-pu-<gap> <gap> bu-ru-uš-ḫa-dum ù ṭup-pu ša ú-ší-na-lam ša DUMU i-ba-a ù ṣú-ḫa-ru-um ša ú-ší-na-lam ub-lu-ni-ku-nu-tí-ni ší-ip-ru ša a-lim{ki} ù kà-ru-um kà-ni-iš ṣa-ḫe-er GAL iš-ta-me-ú-ni-ma a pí ṭup-pí a-mì-ú-tim ir-dí-ú-ni-ma ú-ší-na-lam ú-ṭá-bi-ú-šu ṭup-pí pá-ni-in ki-lá-li-ma ša ší-ip-ru ša a-lim{ki} ù kà-ru-um kà-ni-iš ṣa-ḫe-er GAL iš-ta-me-ú-ni-ma i-pí-iq-du-ni ù ṭup-pá-am na-áš-pé-er-tám ša kà-ri-im bu-ru-uš-ḫa-dim ṣa-ḫe-er GAL ili₅-ba-ni ù ḫu-ra-ṣa-num a-na kà-ri-im kà-ni-iš ṣa-ḫe-er GAL na-áš-ú-ni ṭup-pí ša-lá-áš-tù šu-nu-tí a-na bu-zi-a ší-ip-ri-im ša a-lim ku-un-kà-šu-nu-ma pí-iq-da-šu-nu-ma a-na a-lim{ki} lu-bi-il₅-šu-nu šu-ma bu-zi-a i-ta-lá-ak a-na DUMU um-me-a-nim ke-nim pí-iq-da-šu-nu ṭup-pá-am ta-dí-na-nim um-ma a-tù-nu-ma a-li-ik-ma ší-bi kà-i-na-ma lu i-na kà-ri-im kà-ni-iš lu i kà-ri-im bu-ru-uš-ḫa-dim ší-im SÍG.ḪI.A ša ú-ší-na-lam <gap> lu KÙ.GI <big_gap> <gap> ku-nu-ki <big_gap> <gap> ṭup-pu-<big_gap> <gap> nu <big_gap> <gap> ma ú <big_gap>